บลจ.บัวหลวง ส่งกองทุนทริกเกอร์หากำไรหุ้น11%
กองทุน &#8220;บัวหลวงทริกเกอร์ 15%&#8221; ทะลุเป้า ออกกองใหม่&#8220;ทริกเกอร์11%&#8221; เป้ากำไรหุ้น11% ใน 18 เดือน
22 ก.ค. 2553

กองทุน “บัวหลวงทริกเกอร์ 15%” ทะลุเป้า ออกกองใหม่“ทริกเกอร์11%” เป้ากำไรหุ้น11% ใน 18 เดือน
นายวศิน  วัฒนวรกิจกุล    กรรมการผู้จัดการ   กลุ่มธุรกิจกองทุนรวม   บริษัทหลักทรัพย์จัดการกองทุนรวม บัวหลวง  เปิดเผยว่า บลจ.บัวหลวง ประสบความสำเร็จกับยอดจองซื้อกองทุนเปิดบัวหลวงทริกเกอร์ 15% ที่ได้รับความสนใจจองซื้อหน่วยลงทุนจากผู้ลงทุนเป็นจำนวนมาก โดยเฉพาะอย่างยิ่งจากลูกค้าในเครือข่ายของธนาคารกรุงเทพ ส่งผลให้ขนาดกองทุนที่ออกเสนอขายเต็มจำนวน 575 ล้านบาท และปิดการเสนอขายก่อนครบกำหนด นับตั้งแต่วันที่ 15 ก.ค. 2553 
บลจ.บัวหลวง เตรียมออกกองทุนใหม่ กองทุนเปิดบัวหลวงทริกเกอร์ 11%  เพื่อรองรับความต้องการต่อเนื่องให้กับผู้ลงทุนทันทีเนื่องจากยังมีโอกาสในการลงทุน โดยเปิดขายครั้งเดียววันที่ 27 ก.ค. จนถึงวันที่ 2 ส.ค.นี้ มูลค่าจองซื้อขั้นต่ำเพียง 1,000 บาท 
สำหรับกองทุนใหม่ดังกล่าว มีนโยบายคล้ายกับกองทุนบัวหลวงทริกเกอร์ 15% คือ เป็นกองทุนผสมที่ไม่กำหนดสัดส่วนการลงทุนในหุ้น ซึ่งมีจุดเด่นที่การกำหนดเป้าหมายและระยะเวลาการลงทุนชัดเจน โดยจะพยายามสร้างผลตอบแทนจากการลงทุนให้ถึงเป้าหมาย 11% ภายใน 18 เดือน
ทั้งนี้ สามารถเลิกกองทุนได้ก่อน 18 เดือน หากสร้างผลตอบแทนได้ไม่น้อยกว่า 11% 
อย่างไรก็ดี ผู้ลงทุนต้องเข้าใจว่า การกำหนดอัตราผลตอบแทนเป้าหมายในเงื่อนไขของการเลิกกองทุนก่อนกำหนด มิได้เป็นการรับประกันผลตอบแทนว่าผู้ลงทุนจะได้ผลตอบแทนตามนั้น ในกรณีที่กองทุนอายุครบ 18 เดือนแล้ว  แม้ว่าผลตอบแทนจะไม่ได้ตามเป้าหมาย กองทุนก็จะทำการขายคืนหน่วยลงทุนให้กับผู้ถือหน่วยลงทุนตามมูลค่าหน่วยลงทุนในขณะนั้น โดยเงินที่ผู้ถือหน่วยลงทุนได้รับคืนจะมาก กว่าหรือน้อยกว่า 10 บาทก็ได้